07.02.2011  13:18   "Nii üldisest hinnatõusust kui ka euro käibeletuleku mõjust tingitud ootus hindade kasvu kiirenemisele jaanuaris ei täitunud," teatas rahandusministeerium.    Euro kasutuselevõtu mõju hindadele jäi tagasihoidlikuks, ettevõtted ümardasid hindu nii üles- kui allapoole. Selgemaid mõjusid  oli näha teenuste hindades, näiteks meelelahutusteenuste ning väljaspool kodu söömise puhul, kus hinnatõusud olid vastavalt 1,5 ja 1,8 protsenti.    Samas märkis ministeerium, et aasta alguse hindade ülevaatamine ettevõtete poolt ning üldine toidutooraine kallinemine muudavad uue raha kasutuselevõtu mõjude hindamise keeruliseks.    Iga aasta alguses korrigeeritakse tarbijahinnaindeksi arvutamise aluseks olevas tarbijakorvis sisalduvate kaupade ja teenuste kaalusid. Olulisemate muutustena  mainis ministeerium toidu ja energiatoodete osakaalu suurenemise, millele elanikel kulub varasemast suurem osa kogukulutustest.    "Kuna need kaubad on viimasel ajal oluliselt kallinenud, siis käesoleval aastal saab nende mõju tarbijahinnaindeksile olema suurem," selgitas ministeerium.